Учитељско насеље
Учитељско насеље је део Београда, главног града Републике Србије. Простире се на територији општина Звездара. Учитељско насеље је у саставу насеља Коњарник. Налази се у централном делу Коњарника 2. Центар насеља је у Учитељској улици код окретнице тролејбуса 21. По попису из 2002. насеље има 9,516 становника а по попису из 2011. има 10,316 становника.

Географија 

Учитељско насеље се налази на око 4-5 км од центра града. Граничи се са насељима Пашино брдо, Шумице, и Денковом баштом.

Историја насеља 
Насеље датира још из антике, простирало се око шареног извора, данашње Пашине чесме, код које су устаници убили Сулејман - пашу 1807. године. У овом насељу је такође за време Првог српског устанка живео Петар Чардаклија, који је био дипломата за време устанка, сахрану му је организовао лично Доситеј Обрадовић. У овом насељу се налазио први будистички храм у Европи, изузев царске Русије, који су подигли Калмици, који су се ту населили након руске револуције.

О насељу 
Насеље је породичног типа. У насељу преовлађују породичне куће, и ниже стамбене зграде. Главне улице у насељу су Мис Ирбијева и Учитељска. Последњих година насеље је под изградњом стамбених зграда.

Институције и објекти 

Највише комерцијалних и услужних објеката се налази у улици Учитељска. У центру насеља налази се Основна школа "Ћирило и Методије". У непосредној близини школе, у малом тржном центру у Учитељској улици, налазе се и мини МАКСИ, Пошта и библиотека ”Блажо Шћепановић”, огранак Библиотеке града Београда. Недалеко од центра насеља налази се тржни центар "Авив Парк Звездара", као и новоизграћени Бео шопинг центар.

Транспорт 

Кроз центар насеља пролази тролејбус бр. 21 (Студентски Трг — Учитељско насеље), и аутобус 20 (Миријево 3 - Велики Мокри Луг). Окретница тролејбуса бр. 21 налази се у улици Учитељска. Недалеко од центра насеља пролазе тролејбуси 29 и 19 и аутобуси 31, 17, 50.

Референце 

Википројект географија/Насеља у Србији

Београдска насеља